
A 2008-as gazdasági válság hatása a budapesti ingatlanpiacra a Zöld & Zöld ingatlankezelő Kft. példáján keresztül

Kulcsszavak: gazdasági válság, ingatlanpiac, DiPasquale-Wheaton modell, Zöld & Zöld Ingatlankezelő Kft. elemzése
A 2008-as gazdasági válság jelentős változásokat hozott az ingatlanszektorban.
Tapasztalataim szerint a feldolgozott kutatási terület igencsak speciális jellegű, ugyanis
az ingatlanpiac más szektorokhoz képest különleges tulajdonságokkal és
kölcsönhatásokkal rendelkezik, így gazdasági elemzése is sok háttérmunkát igényelt.
Továbbá a hazai tudományos életben más területekhez képest ritkábban kerül terítékre
az ingatlanpiac vizsgálata, így kutatásommal ezt kívánom áthidalni. A témában való
elmélyülés közben egy külföldi szakirodalomban figyeltem fel DiPasquale-Wheaton
ingatlanpiaci modelljére, mely érdemtelenül nem került be a hazai tudományos életbe,
ezért ennek bemutatását szintén célul tűztem ki.
Munkám során a budapesti ingatlanpiac részterületeit vizsgáltam. A kutatási célom az
volt, hogy egy ingatlanpiaci szereplő példáján keresztül megvizsgáljam, hogy milyen
változásokat hozott a 2008-as gazdasági válság az ingatlanszektorban, továbbá
megoldási lehetőséget kerestem a tapasztalt problémák megoldására. Kutatásom során a
Zöld & Zöld Ingatlankezelő Kft. által vizsgáltam a piaci folyamatokat.
A vizsgálódásom során két nyomvonalon indultam el, és ezeket összekapcsolva vontam
le következtetéseimet. Egyrészt az említett piaci szereplő bemutatása után elvégeztem a
cég értékelését. A vállalatértékeléshez olyan módszereket alkalmaztam, mint a SWOT-,
és PEST analízis, továbbá kérdőívezéssel mértem fel a cég megbízóinak fő ismérveit.
Másrészt, hogy nagyobb rálátást biztosítsak a kutatási területre, és ne szűküljön be a
vizsgálatom egy szereplőre, elemzés alá vontam az általam három legfontosabbnak
tartott részpiacot: a lakáspiacot, az irodapiacot és az üzlethelyiségek piacát. Munkámat
széleskörű primer adatgyűjtéssel alapoztam meg, az elemzéshez pedig főként statisztikai
módszereket alkalmaztam.



